ועדת הפנים ואיכות הסביבה, כנסת 15, פרוטוקול מספר 223, 2001-02-21 10:00

דוד אזולאי: אני פותח את הישיבה.

דוד אזולאי: אנחנו מקיימים היום ישיבה בעניין חשיפת זהותם של שוטרים בוועדת החקירה לבדיקת האירועים במגזר הערבי.

דוד אזולאי: נתבקשתי על ידי חבר-הכנסת מיכאל קליינר לקיים ישיבת ועדה בעניין הזה.

דוד אזולאי: כולנו היינו עדים למראות הקשים הן של המשפחות והן של השוטרים שמסרו עדות בבית המשפט, לסערת הרגשות שהיתה באולם הדיונים של ועדת החקירה.

דוד אזולאי: אני חושב שטעתה ועדת החקירה כשקבעה את הנוהל של הזמנת עדים להעיד בצורה הזאת.

דוד אזולאי: אני חושב שזאת חשיפה מסוכנת שלא לצורך.

דוד אזולאי: אני חושב שצריך למצות את החקירה עד תום, בשביל זה קמה ועדת החקירה, אבל ועדת החקירה לא קיבלה שום מנדט לסכן את אותם שוטרים שבסך הכל קיבלו פקודה ושתפקידם לבצע את הפקודה.

דוד אזולאי: הם לא אחראים על מתן הפקודות.

דוד אזולאי: הם רק ביצעו אותן.

דוד אזולאי: אני חושב שוועדת החקירה צריכה לעשות פסק זמן ולשקול מחדש את כל התהליך של חקירת העדים בוועדת החקירה.

דוד אזולאי: אני מבקש מחבר-הכנסת מיכאל קליינר, שביקש לקיים את הדיון, להעלות את הדברים.

מיכאל קליינר: אדוני היושב-ראש, מה שעומד על הפרק כרגע זה לא האם היה צריך להקים את הוועדה או לא.

מיכאל קליינר: אתה יכול להיות נמנה על אלה שסברו שיש מקום וחשיבות להקים את הוועדה.

מיכאל קליינר: אתה יכול להיות נמנה על אלה שהתנגדו להקמת הוועדה וחשבו שזה לא נכון.

מיכאל קליינר: כרגע זה לא רלוונטי.

מיכאל קליינר: ברגע שהוקמה ועדת החקירה, ברור שהוועדה צריכה לעשות את מלאכתה כיאה לוועדה שמונתה על ידי נשיא בית המשפט העליון, על פי הזמנה של הממשלה.

מיכאל קליינר: השאלה היא האם אנחנו חייבים לסכן את חייהם של אותם אנשי מדים, בין אם הם מג"ב ובין אם הם ימ"מ ובין אם הם משטרה כחולה, שהיו מעורבים בתקריות האלה.

מיכאל קליינר: מי שהיה או מי שצפה במה שקרה שם ביום הראשון, ראה שהשוטרים האלה באים כמו במסדר זיהוי, מסמנים אותם.

מיכאל קליינר: אנחנו עדיין במזרח התיכון הישן ויש שמועות שיש מנהג למשל שנקרא נקמת דם.

מיכאל קליינר: חלק מהשוטרים האלה הם יהודים, חלק מהשוטרים האלה הם לא יהודים.

מיכאל קליינר: אני חושב שלא משנה מה השקפתך, ודאי המטרה, גם אם יימצא שמישהו עשה דבר כן בסדר או לא בסדר, ודאי שאין כוונה להטיל עליהם עונש מוות, ובוודאי שאין הכוונה לחשוף לעיני ציבור כועס עם המנהגים האלה את הכתובת של השוטר, את הזהות שלו, איפה הוא גר, איפה ילדיו לומדים בבית הספר - - -

טלב אלסאנע: אתה מתעלם מהעובדה שהיו הרוגים.

טלב אלסאנע: זה שיא הצביעות.

טלב אלסאנע: אתה הופך את היורה לקורבן ואת הקורבן לנאשם.

בנימין אלון: אתה בעד נקמת דם?

טלב אלסאנע: - -

זאב בוים: מה אתה צועק?

זאב בוים: מה קרה?

דוד אזולאי: חבר-הכנסת זאב בוים, מה קרה?

דוד אזולאי: עוד לא התיישבת.

דוד אזולאי: חבר-הכנסת זאב בוים, ברוך הבא.

דוד אזולאי: שב ותירשם לדיון, אני אאפשר לך.

דוד אזולאי: חבר-הכנסת טלב אלסאנע, אני מבקש ממך - - -

טלב אלסאנע: להפוך את היוצרות.

טלב אלסאנע: זה לא ייאמן.

טלב אלסאנע: להפוך את הקורבן לנאשם?

דוד אזולאי: אני מבקש לקיים את הדיון באווירה רגועה.

דוד אזולאי: יש נקודה שעמדתי עליה בתחילת דבריי ואותה אנחנו רוצים למצות.

דוד אזולאי: אתה רשום לזכות דיבור.

דוד אזולאי: תמתין בסבלנות ואני מבטיח לך שאף אחד לא יפריע לך, אם אתה לא תפריע לאחרים.

מיכאל קליינר: עוד לא היה מקרה בתולדות בית המשפט העליון שעומד עד על דוכן העדים ומתנפלים עליו ומכים אותו בנוכחות שופטי בית המשפט העליון.

מיכאל קליינר: אבל אני רוצה להיצמד לנושא.

מיכאל קליינר: אני חושב שיש קונסנזוס רחב מאוד של כל הדעות, ואני דיברתי עם חברים מכל צידי הבית, אני לא רוצה לצטט אף אחד, אנשים ידברו בשם עצמם, שיש פה סכנה אמיתית, את הסכנה הזאת צריך למנוע.

מיכאל קליינר: אם יש בעיה, לא נורא אם האנשים יעידו בדלתיים סגורות או בכל דרך אחרת שתבטיח את שלומם ואת כבודם של האנשים.

מיכאל קליינר: באותה הזדמנות, אני רוצה להוסיף ולומר עוד דבר שצריך לומר אותו.

מיכאל קליינר: צריכה להיות גם הגנה.

מיכאל קליינר: לא יכול להיות שאנשים במדים באים להעיד בוועדת חקירה והמשטרה לא טרחה ליידע אותם בדבר הזכויות, בדבר הסכנות ולהעמיד להם את ההגנה המשפטית הנאותה כדי לא לסכן אותם.

מיכאל קליינר: אדוני היושב-ראש, לסיכום, אני גם חושש מההשלכות הכלליות של העניין הזה.

מיכאל קליינר: הרי כל המדינה רואה את זה, כל אנשי המשטרה רואים את זה.

מיכאל קליינר: צריך לקחת בחשבון שעוד יעמדו במדינת ישראל שוטרים במצבים קשים ויצטרכו לעשות פעולות ויצטרכו למלא פקודות, ואבוי לנו ואבוי לכושר ההרתעה הפנימית של משטרת ישראל אם אנחנו נגיע למצב ששוטר יצטרך לחשוב שמונה פעמים אם הוא מגן על עצמו כאשר הוא נמצא בסכנת חיים אמיתית.

דוד אזולאי: תודה רבה.

דוד אזולאי: אני מבקש מסגן המפכ"ל, ניצב דני ברינקר, להציג את עמדת המשטרה.

ניצב דני ברינקר: אנחנו, כמובן, לא בתוך הוויכוח או השאלה עד כמה המשטרה מסייעת בנושא של ועדת החקירה.

ניצב דני ברינקר: אני חושב שזה ברור לכולם.

ניצב דני ברינקר: אני בטח פטור מלהסביר את ההבנה שאנחנו מגלים לצורך לקיים חקירה ולקיים בדיקה.

ניצב דני ברינקר: אני חושב שכולנו מודעים לזה.

ניצב דני ברינקר: יחד עם זה, אני חושב שצריך להיות ברור לכולם מעבר לכל ויכוח שהמשטרה צריכה להמשיך לעבוד.

ניצב דני ברינקר: המשטרה לא צריכה להיות גוף שבעיבורה של חקירה מתקשה לקיים את המשך העבודה השוטפת.

ניצב דני ברינקר: כשיש התייחסויות והתבטאויות כאלה, שבמידה מסויימת חורצות דין עוד בטרם ועדת החקירה הספיקה לקבוע ולהתייחס, היא רק בשלב הראשוני שלה, אני חושב שזה משפיע בצורה מורלית לא טובה על ארגון כמו משטרה, שהחשיבות של העיסוק שלה בימים האלה לא מוטלת בספק אצל אף אחד.

ניצב דני ברינקר: לכן, מעבר למה שאנחנו עושים מול השוטרים שלנו לחזק את ידיהם, לסייע להם בסיוע משפטי או בסיוע אחר, אני חושב שאנחנו זכאים לצפות ולבקש מן הציבור, כמובן גם מפרנסיו, שיגלו הבנה למצבים הקשים שבהם שוטרים, שעושים את תפקידם, עומדים בפניהם בנושא של ועדת חקירה.

ניצב דני ברינקר: הטעם שלנו הוא למעשה שניים, גם בשמירת ביטחונם של חלק מהשוטרים שצריכים להעיד בוועדה, וגם בשמירת חומר או מידע שרצוי שלא יבוא לידיעת הציבור כולו בפומביות כזאת.

ניצב דני ברינקר: על כן, הבקשה שלנו, שמטופלת מול יושב-ראש ועדת החקירה, היא במקרים שכאלה לקיים את הדיון באופן שלא יהיה גלוי לציבור.

ניצב דני ברינקר: אנחנו גם סבורים שיש דרכים נאותות לעשות את זה, אם בדלתיים סגורות או פרגוד, דרכים שגם לא יבזו את עצם המעמד.

ניצב דני ברינקר: לכן, אני חושב שהדרישה הזאת שלנו צריכה להתקיים.

ניצב דני ברינקר: אני מאמין שיושב-ראש ועדת החקירה אכן ישקול את הדבר הזה, גם נציג משרד המשפטים הבין את העניין בחיוב, להיעתר לבקשות שלנו.

ניצב דני ברינקר: אני מצפה מכל מי ששומע ופעל כך שהמשטרה תהיה עם היכולת להמשיך לתת את השירות, את הטיפול הנכון - - -

עבד-אלמאלכ דהאמשה: להמשיך להרוג אנשים.

דוד אזולאי: אף אחד לא אמר את זה.

דוד אזולאי: למה אתה אומר דברים שלא ממין העניין.

בנימין אלון: אין תרבות של נקמת דם?

עבד-אלמאלכ דהאמשה: השוטרים ירו באנשים.

עבד-אלמאלכ דהאמשה: הם באים להעיד איך ירו ומתי ירו ואיפה פגעו.

עבד-אלמאלכ דהאמשה: זה כל מה שיש בוועדה ואת זה צריך לראות.

עבד-אלמאלכ דהאמשה: זה חלק מוועדת חקירה, זה מה שצריך להיות.

בנימין אלון: אנחנו לא צריכים להתגונן מאפשרות של נקמת דם?

בנימין אלון: צריך להיזהר שזה לא יקרה.

עבד-אלמאלכ דהאמשה: זה לא יקרה.

זאב בוים: איך אתה יכול להתחייב שזה לא יקרה?

מיכאל קליינר: אני לא אמרתי את זה, לא נכנסתי לזה.

עבד-אלמאלכ דהאמשה: שמעתי מה שאמרת אתמול.

עבד-אלמאלכ דהאמשה: אתה רוצה שזה יהיה בין ערבים.

עבד-אלמאלכ דהאמשה: תנוח דעתך, זה לא יהיה בין ערבים.

עבד-אלמאלכ דהאמשה: זה יהיה בין ערבים לבין המשטרה, הממשלה, ברק, בן-עמי, השוטרים במדים שירו.

מיכאל קליינר: ומה תעשה לשוטרים שירו?

מיכאל קליינר: מה יעשו להם?

עבד-אלמאלכ דהאמשה: הוועדה תשים עליהם אצבע ותעמיד אותם לדין.

דוד אזולאי: חבר-הכנסת דהאמשה, אני אוציא אותך החוצה.

דוד אזולאי: אתה מדבר ומתפרץ.

דוד אזולאי: לא קיבלת רשות דיבור.

דוד אזולאי: אני מבקש ממך, תירשם לדיון, אני אתן לך רשות דיבור.

דוד אזולאי: אדוני סגן המפכ"ל, תמשיך.

ניצב דני ברינקר: רק מלה אחת לגבי שוטרים שהורגים, אני חושב שאנחנו צריכים להיזהר מלהטיח האשמות כנגד שוטר שעומד ונותן עדות.

דוד אזולאי: זה לא אומר שהוא הרג.

דוד אזולאי: הוא ביצע פקודה.

ניצב דני ברינקר: אני רוצה לבוא ולומר, שכל עוד הוועדה או איזושהי סמכות משפטית לא קבעה מישהו שעשה משהו, ראוי לא לבוא בהאשמה גורפת גם כלפי שוטר חובה, בחור צעיר שעומד ואומר את מה שהוא אומר.

ניצב דני ברינקר: הרי עוד לא היו סיכומים ועוד לא היו מימצאים.

ניצב דני ברינקר: את כל הדברים הללו, אני מקווה שלא, אבל אולי אפשר יהיה לומר לאחר שיהיו המסקנות, ההמלצות והסיכומים.

דוד אזולאי: תודה.

דוד אזולאי: חבר-הכנסת האשם מחאמיד, בבקשה.

האשם מחאמיד: אדוני היושב-ראש, התכוונתי במיוחד לא לצעוק כדי לומר דברים אמיתיים ושיירשמו בצורה מסודרת.

האשם מחאמיד: דבר ראשון, אני רוצה לחזור לוועדת החקירה.

האשם מחאמיד: ועדת החקירה בעצם הוקמה לאחר שהיו דרישות די קשות מקרב האוכלוסיה הערבית וגם מקרב הרבה גורמים יהודים שרצו לחקור את הנושא.

גדעון עזרא: מפלגת העבודה.

האשם מחאמיד: היו גם כאלה.

מיכאל קליינר: לחקור שהיו מהומות ולא הפגנות.

טלב אלסאנע: חשבת שהוא מתיימר לייצג אותך בדבריו?

האשם מחאמיד: נהרגו, נרצחו, תגידו מה שאתם רוצים, 13 אנשים, 13 משפחות איבדו את ילדיהם.

האשם מחאמיד: בא גבר וזועק כלפי חייל או מתנפל עליו באותו רגע ואז בשביל דבר כזה עושים פה ישיבה.

האשם מחאמיד: זאת הישיבה הראשונה שאני יושב בה, שלדעתי אין טעם לערוך אותה, משום שהיה מקרה ספציפי, מיוחד של התפרצות רגשות של משפחה שאיבדה את בנה, ופה אי-אפשר לבוא ולהגיד: תשמעו, זה לא תרבותי, זה לא יפה.

האשם מחאמיד: זה יותר יפה להרוג את הבן שלהם?

האשם מחאמיד: ולכן היתה התפרצות של רגשות שאנחנו צריכים להבין אותה.

זאב בוים: על זה אין טענה.

זאב בוים: אני אומר לך שאת זה מבינים.

זאב בוים: אבל צריך לעשות סידורים - - -

דוד אזולאי: המטרה היא שהדברים האלה לא יחזרו על עצמם.

האשם מחאמיד: אדוני היושב-ראש, כאשר מדברים על מסיכות לשוטר או דיונים בדלתיים סגורות, אני חושב שבמדינה שנהרגו בה אנשים, ונהרגו אנשים שהם אזרחים - - -

גדעון עזרא: 20 אלף חיילי צה"ל.

עבד-אלמאלכ דהאמשה: אתה בא להגן על רוצחים עכשיו.

עסאם מח'ול: גדעון עזרא רוצה לפוצץ את ועדת החקירה, זה מה שהוא רוצה.

טלב אלסאנע: חבר-הכנסת גדעון עזרא מתייחס לנושא הזה כאילו זו בדיחה.

דוד אזולאי: אני מבקש מחבר-הכנסת האשם מחאמיד לסיים.

מיכאל קליינר: הרי אצלכם בכלל לא היתה ועדת חקירה.

טלב אלסאנע: מה זה אצלכם?

זאב בוים: - -

עסאם מח'ול: התרבות שלך היא תרבות פשיסטית.

עסאם מח'ול: אתה מטיף לתרבות פשיסטית.

זאב בוים: אתם במו ידיכם - - -

עסאם מח'ול: אתה מגן על רוצחים.

עסאם מח'ול: יש לך מה לכסות, יש לך מה להסתיר.

עסאם מח'ול: אתה צריך להתבייש.

זאב בוים: - -

טלב אלסאנע: מה זה אתם רוצחים?

טלב אלסאנע: תתבייש לך.

טלב אלסאנע: מי רוצח?

טלב אלסאנע: הרגו אזרחים ערבים.

טלב אלסאנע: מיקל

מיכאל קליינר: - -

דוד אזולאי: חבר-הכנסת קליינר, אני קורא אותך לסדר.

האשם מחאמיד: היה רצח או לא היה רצח?

האשם מחאמיד: נרצחו אנשים?

מיכאל קליינר: לא.

מיכאל קליינר: הגנה עצמית זה לא רצח.

טלב אלסאנע: 13 הקרבנות היה להם נשק?

דוד אזולאי: חבר-הכנסת טלב אלסאנע.

דוד אזולאי: חבר-הכנסת מיכאל קליינר, אל תיאלץ אותי להוציא אותך החוצה.

עסאם מח'ול: - - -

דוד אזולאי: חבר-הכנסת עסאם מח'ול, אני מבקש ממך להפסיק.

דוד אזולאי: עוד פעם אחת אני מוציא אותך החוצה.

עסאם מח'ול: מה אתה מאיים.

דוד אזולאי: אני מזהיר אותך, זו פעם אחרונה.

טלב אלסאנע: אדוני היושב-ראש, חבר-הכנסת בוים אומר רוצחים - - -

זאב בוים: - -

עסאם מח'ול: מישהו נתן את ההוראות.

עסאם מח'ול: אתה מחפה על אלה שנתנו את ההוראות לרצוח.

דוד אזולאי: אני מבקש מחבר-הכנסת עסאם מח'ול לצאת החוצה.

עסאם מח'ול: למה?

עסאם מח'ול: איזו החלטה זאת?

עסאם מח'ול: אתה שומע את כולם מדברים.

עסאם מח'ול: זו החלטה של סתימת פיות אחרי שמנסים לחפות על רוצחים.

עסאם מח'ול: מנסים להשתיק את הקול שמנסה לחשוף את האמת.

עסאם מח'ול: צבועים אלה שמטיפים לגזענות, לפשיזם.

עסאם מח'ול: ההתנהגות שלך היא לא בסדר.

דוד אזולאי: אתה רוצה לשמוע אותי?

דוד אזולאי: אני מבקש ממך, שב בשקט.

טלב אלסאנע: חבר-הכנסת זאב בוים אומר רוצחים.

טלב אלסאנע: תוציא אותו.

דוד אזולאי: חבר-הכנסת עסאם מח'ול, אנחנו מנהלים כאן דיון.

דוד אזולאי: אתה ודהאמשה, מהרגע שנכנסתם - - -

עבד-אלמאלכ דהאמשה: לא נכון.

עבד-אלמאלכ דהאמשה: ישבנו ושמענו את הדברים.

עבד-אלמאלכ דהאמשה: זה מקומם.

דוד אזולאי: חבר-הכנסת דהאמשה, אל תפריע לי.

דוד אזולאי: אני מוכן לאפשר לך להשתתף אתנו בדיון אבל בתנאי אחד, שאתה וחבריך וכולם כאן - - -

עסאם מח'ול: מי אלה חבריי?

דוד אזולאי: אני חבר שלך.

דוד אזולאי: אני מבקש מכל חברי הכנסת לשמור על השקט, לתת לנהל את הדיון כאן כמו שצריך.

דוד אזולאי: ולא, אני מודיע לכם, ההערה הבאה, ללא אזהרה, החוצה.

עבד-אלמאלכ דהאמשה: אפשר מילה אחת, רק דקה.

דוד אזולאי: לא, לא.

עבד-אלמאלכ דהאמשה: שאלה אחת לסדר הדיון.

דוד אזולאי: לא.

דוד אזולאי: אני מוציא אותך החוצה עכשיו.

עבד-אלמאלכ דהאמשה: אני מבקש לשאול.

דוד אזולאי: אני מבקש ממך, צא החוצה.

עבד-אלמאלכ דהאמשה: מה זה צא החוצה.

עבד-אלמאלכ דהאמשה: אני ביקשתי לשאול.

דוד אזולאי: חבר-הכנסת דהאמשה, צא החוצה.

עבד-אלמאלכ דהאמשה: אני לא אצא.

עבד-אלמאלכ דהאמשה: אין שום סיבה להוציא אותי.

עבד-אלמאלכ דהאמשה: מה זה צא החוצה.

עבד-אלמאלכ דהאמשה: אני ביקשתי לשאול שאלה.

דוד אזולאי: אתה תצא החוצה עכשיו.

דוד אזולאי: אני מבקש את הסדרנים להוציא אותו החוצה.

טלב אלסאנע: הוא בסך הכל ביקש לשאול שאלה.

טלב אלסאנע: הוא לא הפריע.

דוד אזולאי: אתם לא תשתלטו כאן על הישיבה.

דוד אזולאי: אני מבקש להוציא אותו החוצה.

אחמד טיבי: אני מבקש הערה לסדר.

דוד אזולאי: חבר-הכנסת אחמד טיבי, אני אתן לך.

דוד אזולאי: תשב ותשמע אותי.

זאב בוים: אתם רוצים לעשות אינתיפאדה פרלמנטרית.

אחמד טיבי: אתה תסתום את הפה שלך.

זאב בוים: מי אתה שתדבר - - -

טלב אלסאנע: מי אתה?

טלב אלסאנע: כל הזמן אתה מתגרה.

אחמד טיבי: אין דיון.

אחמד טיבי: הוא לא יוצא.

זאב בוים: - -

עסאם מח'ול: - -

מוחמד ברכה: אדוני היושב-ראש, אתה לא צריך להשלים עם הדברים האלה.

דוד אזולאי: אני מבקש להוציא את חבר-הכנסת דהאמשה החוצה.

מוחמד ברכה: מה עם חבר-הכנסת בוים?

עסאם מח'ול: תחזור בך.

עסאם מח'ול: על מה אתה מוציא אותו?

אחמד טיבי: הוא ביקש לשאול שאלה.

אחמד טיבי: מה קרה לך?

אחמד טיבי: אם הוא יוצא, כולנו יוצאים.

דוד אזולאי: חברי הכנסת, תסתכלו מה שקורה כאן.

דוד אזולאי: יושבת פה קבוצה של חברי כנסת מול קבוצה שנייה וקבוצה אחת מנסה לאורך כל הדרך להפריע למהלך הדיון.

עסאם מח'ול: איזו קבוצה?

דוד אזולאי: אל תפריע לי, אני מבקש ממך.

דוד אזולאי: פעם שנייה שאתה מפריע.

דוד אזולאי: ביקשתי, נתתי הזדמנות וחזרתי ואמרתי לא להוציא אותך החוצה.

דוד אזולאי: דהאמשה לוקח לעצמו רשות דיבור - - -

עבד-אלמאלכ דהאמשה: שאלתי שאלה.

דוד אזולאי: לא קיבלת רשות דיבור.

טלב אלסאנע: הוא ביקש רשות לשאול שאלה.

דוד אזולאי: חבר-הכנסת דהאמשה, אני לא אוותר על העניין הזה.

עבד-אלמאלכ דהאמשה: תקשיב לי רגע.

דוד אזולאי: אני לא רוצה לשמוע אותך.

דוד אזולאי: היות ולא קיבלת רשות, אני מבקש ממך לקום ולצאת החוצה.

טלב אלסאנע: הוא לא קיבל רשות, אז הוא לא שאל את השאלה.

האשם מחאמיד: הוא לא התכוון אליך.

דוד אזולאי: המטרה היא לפוצץ את הדיון.

דוד אזולאי: אני לא אתן לפוצץ את הדיון.

דוד אזולאי: חבר-הכנסת דהאמשה, אני מבקש ממך לצאת החוצה.

דוד אזולאי: לא קיבלת רשות דיבור.

מיכאל קליינר: תעמוד על זה.

טלב אלסאנע: חבר-הכנסת קליינר, אל תסית.

עבד-אלמאלכ דהאמשה: שאלתי שאלה.

עבד-אלמאלכ דהאמשה: יכולת להגיד שאתה לא רוצה ולא צא החוצה.

דוד אזולאי: אני רוצה להמשיך את הדיון.

דוד אזולאי: אני רואה את זה בחומרה רבה שהסדרנים לא מבצעים את מה שאני אומר.

דוד אזולאי: אני מודיע את זה לסדרנים.

טלב אלסאנע: ככה לא מתנהגים.

טלב אלסאנע: אין הצדקה לכך.

טלב אלסאנע: הוא לא הפריע.

טלב אלסאנע: הוא בסך הכל ביקש רשות לשאול שאלה.

טלב אלסאנע: הוא לא שאל את השאלה.

טלב אלסאנע: מה הבעיה?

זאב בוים: הפרלמנט של הרשות הפלשתינית - - -

אחמד טיבי: שמעת מה הוא אמר?

אחמד טיבי: הוא אמר ערבים שוחטים ואתה שותק?

אחמד טיבי: זה מותר?

אחמד טיבי: למה הוא יושב פה?

מוחמד כנעאן: אתה חוצפן.

עבד-אלמאלכ דהאמשה: כולם פה שמעו.

עבד-אלמאלכ דהאמשה: אם הייתי מפריע והיית מוציא אותי , הייתי מקבל את זה.

עבד-אלמאלכ דהאמשה: אני בסך הכל אמרתי: אפשר לשאול שאלה?

עבד-אלמאלכ דהאמשה: התשובה שלך היתה: צא החוצה.

עבד-אלמאלכ דהאמשה: למה אתה מוציא?

עבד-אלמאלכ דהאמשה: היית יכול להגיד לי שאתה לא רוצה שאשאל.

עבד-אלמאלכ דהאמשה: אם הייתי מפריע, זכותך להוציא אותי.

עבד-אלמאלכ דהאמשה: מה זה פה?

עבד-אלמאלכ דהאמשה: אנחנו לא בגן ילדים.

עבד-אלמאלכ דהאמשה: אתה לא יכול לעשות מה שאתה רוצה.

עבד-אלמאלכ דהאמשה: גם החוק והתקנון לא בשביל זה מאפשרים לך להוציא אנשים.

דוד אזולאי: אם אתה חושב שלא נהגתי נכון, זכותך להגיש נגדי תלונה.

דוד אזולאי: אני מבקש ממך, תצא בצורה מכובדת.

מוחמד ברכה: אני מבקש להתייחס לדברים החמורים של מר בוים.

דוד אזולאי: אתה תקבל רשות דיבור ותתייחס למה שאתה רוצה.

דוד אזולאי: אני מבקש לאפשר לחבר-הכנסת האשם מחאמיד להגיד את דבריו.

טלב אלסאנע: תוציא גם את חבר-הכנסת בוים על כל מה שהוא אמר.

טלב אלסאנע: הוא אמר רוצחים, הורגים.

טלב אלסאנע: חבר-הכנסת בוים, אתה צריך לצאת ראשון.

טלב אלסאנע: אתה כל הזמן מסית ואתה נשאר.

זאב בוים: זה בדיוק העניין.

זאב בוים: אתה לא מנהל את הישיבה.

עבד-אלמאלכ דהאמשה: בסדר, אני אצא.

עבד-אלמאלכ דהאמשה: אבל אני רוצה שכולם יידעו, שיושב-ראש הוועדה לא התנהג בסדר, לא אני.

דוד אזולאי: תודה רבה.

מוסי רז: והוא מיד חוזר.

מוסי רז: (חבר-הכנסת עבד אלמאלכ דהאמשה יוצא מן האולם)

דוד אזולאי: רבותי חברי הכנסת, אני פונה ומבקש מכל אחד באופן אישי, בואו נשמור על תרבות הדיון, בואו נאפשר לדבר ולשמוע גם אם הדברים קשים, ואני יודע שהם קשים.

דוד אזולאי: רבותי, אני אומר לכם, ידעתי מראש וצפיתי שתהיה ישיבה סוערת וטעונת רגשות.

דוד אזולאי: יחד עם זה, מותר לשמוע אחד את השני גם אם אנחנו לא מסכימים אחד עם השני.

דוד אזולאי: כשאדם נמצא ברשות דיבור, אין שום סיבה להפריע לו, ועוד יותר, אין סיבה לאדם, שנכנס בסוף דבריו של חבר-הכנסת האשם מחאמיד, כבר להתפרץ.

דוד אזולאי: אחרי שוויתרתי פעם אחת, מישהו מנסה להפריע.

דוד אזולאי: יש כאן חברי כנסת שרשומים לרשות דיבור.

דוד אזולאי: כולם יקבלו את רשות הדיבור.

דוד אזולאי: אנא מכם, אני מבקש לעמוד בלוח הזמנים ואני אקפיד על כך, לא יותר משלוש דקות לכל דובר.

דוד אזולאי: חבר-הכנסת האשם מחאמיד, בבקשה.

עבד-אלמאלכ דהאמשה: אני לא רשום.

האשם מחאמיד: אחרי הצעקות, קשה לדבר עכשיו בקול שקט.

מיכאל קליינר: יש פה כניעה ללחץ.

מוחמד ברכה: אתה מרגיש לא טוב ששקט עכשיו?

מיכאל קליינר: בטרור משיגים הכל.

עבד-אלמאלכ דהאמשה: - -

עסאם מח'ול: - - -

דוד אזולאי: אני סיכמתי אתו.

דוד אזולאי: זה היה הסיכום שלי.

מיכאל קליינר: סיכום של כניעה לטרור.

מיכאל קליינר: עשו פה טרור ונכנעו לכם, כשטיבי קם ואומר: אם הוא יוצא, כולנו יוצאים.

עבד-אלמאלכ דהאמשה: טרור זה אתה ומה שאתה עושה.

דוד אזולאי: זה הסיכום שלי.

מיכאל קליינר: הם נכנעו לטרור.

דוד אזולאי: חבר-הכנסת מיכאל קליינר, אני קורא לך לסדר פעם ראשונה.

דוד אזולאי: חבר-הכנסת מחאמיד, בבקשה.

האשם מחאמיד: מלכתחילה ביקשתי לעסוק בדברים גדולים ולא בקטנות.

האשם מחאמיד: זה מרגיז אותי וזה כואב לי עוד יותר שמתעסקים בזה ובזה.

האשם מחאמיד: יש פה דברים כואבים.

גדעון עזרא: מה יהיה ביום האדמה?

האשם מחאמיד: תשתוק.

האשם מחאמיד: אדוני היושב-ראש, אני רוצה להתייחס לשתי נקודות בשיא הרצינות.

האשם מחאמיד: עניין של חייל או שוטר שעומד בבית משפט או עומד בפני אותה ועדה עם מסיכה ובדלתיים סגורות, איננו מקובל עלי משום שאותם אנשים, שהיו מעורבים בהרג וברצח, חייבים גם להיראות.

מיכאל קליינר: ואם זה מעמיד אותם בסכנה?

עבד-אלמאלכ דהאמשה: אין שום סכנה.

עבד-אלמאלכ דהאמשה: זה מה שאתה אומר.

האשם מחאמיד: אני לא פרימיטיבי כמוך ואני לא אתייחס אליהם בנקמת דם.

האשם מחאמיד: אין נקמת דם, כפי שאתה חושב.

מיכאל קליינר: אין נקמת דם בארץ?

האשם מחאמיד: כל מי שמדבר על זה שאם יראו את הפרצוף של החייל ויחשדו שהוא רצח או הרג אז יתנקמו בו, מי שחושב צורה כזאת על בני העם שלי הוא עושה עוד רצח אופי.

האשם מחאמיד: זה עוד רצח.

האשם מחאמיד: לא מספיק שרצחו פיזית, עכשיו באים לרצוח את העם שלי באופן קולקטיבי בכך שאנחנו מחפשים נקמת דם.

האשם מחאמיד: מחר נוסעים לעיר זאת או אחרת כדי לרצוח או להרוג.

האשם מחאמיד: זה לא כך.

האשם מחאמיד: אנחנו ביקשנו ועדת חקירה ממלכתית - - -

מיכאל קליינר: - - -

האשם מחאמיד: כשאני מדבר ברצינות אולי תשתוק.

האשם מחאמיד: אתם רוצים לטרפד את הישיבה.

האשם מחאמיד: אתם לא רוצים סיכום.

האשם מחאמיד: תפקידה של הוועדה למצות את הדין עד תום לא רק עם אותו שוטר שירה אלא גם עם אותם אנשים שנתנו פקודות, החל מהמפקדים הבכירים במשטרה וכלה בשר המשטרה וראש הממשלה שהם אחראים.

זאב בוים: גם נשיא ארצות-הברית.

האשם מחאמיד: כתוב, יש פרוטוקולים.

האשם מחאמיד: שכולם אמרו שהם היו מתואמים.

האשם מחאמיד: אני רוצה לראות במו-עיניי בוועדה שכולם נותנים את הדין.

האשם מחאמיד: באם המדיניות הזאת תימשך, האפליה הגזענית תימשך - - -

גדעון עזרא: יהיו מהומות.

האשם מחאמיד: אם אני אזרוק אבן ותירה בי, אם הבן שלי יסגור כביש ותירה בו, אתה עוד תראה הרבה ימי אדמה, הרבה ימי שביתה.

מיכאל קליינר: ואם הבן שלך יוציא אנשים מהאוטו ויבדוק תעודות זהות: ערבי יסע, יהודי, תתחיל להכות אותו, זה בסדר?

מוחמד ברכה: לא היה דבר כזה.

מוחמד ברכה: אתה מתפרנס משקרים.

מיכאל קליינר: לא היה דבר כזה?

טלב אלסאנע: כשיש דם אתה רוקד על הדם.

מיכאל קליינר: אני סגרתי גם את ואדי ערה, נכון?

דוד אזולאי: חבר-הכנסת טלב אלסאנע, בבקשה.

טלב אלסאנע: אדוני היושב-ראש, מה שמקומם את חברי הכנסת כאן זו לא המסיכה של העד, אלא המסיכה שנפלה מעל הפרצוף של המדיניות הממשלתית כלפי האוכלוסיה הערבית.

טלב אלסאנע: כשהם ראו את הפרצוף המכוער שמשתקף מהחקירה זה מקומם אותם, איך יכול להיות שהמשטרה, שאמורה להגן על אזרחיה, יורה והורגת את אזרחיה.

טלב אלסאנע: לכן הם מנסים לטאטא את האמת וחושבים שניתן לטאטא אותה ולהתעלם ממנה כאילו שהיא לא היתה על ידי זה ששמים מסיכות על פני העדים.

טלב אלסאנע: צריך להתמודד עם האמת הקשה, והאמת היא שהחל מראש הממשלה והשר לביטחון פנים וכלה בשוטרים, ירו והרגו אזרחים ללא שום סיבה וללא שום הצדקה.

מיכאל קליינר: שישבו בשקט?

מיכאל קליינר: לא סגרו כבישים?

מיכאל קליינר: לא עשו מהומות?

מיכאל קליינר: לא שרפו תחנות דלק?

מיכאל קליינר: לא פוצצו צמיגי טנקים?

מיכאל קליינר: מה ההיתממות הזאת.

מוחמד ברכה: חבר-הכנסת טלב אלסאנע, למה אתה מפריע לקליינר?

מוחמד ברכה: אם הוא לא יסית, לא יקלל, מה הוא יעשה פה בכנסת?

טלב אלסאנע: אולי בקשה אחת, אדוני, לשם עשיית צדק, לפחות בוועדה הזו.

טלב אלסאנע: כמו שהוציאו את דהאמשה, להוציא את קליינר.

זאב בוים: - - -

טלב אלסאנע: הצביעות חוגגת בישיבת הוועדה, כשהופכים את היוצרות.

טלב אלסאנע: הופכים את הקורבן לנאשם ואת הנאשם לקורבן.

טלב אלסאנע: הופכים את משפחות החללים כאילו הן נאשמות, ואת השוטרים שירו, כאילו הם הקורבן, המסכנים שצריך להגן עליהם.

טלב אלסאנע: זו צביעות, זו כפילות מוסר, זה דבר שצריך לגנות אותו.

טלב אלסאנע: יש כאן משוואה ברורה.

טלב אלסאנע: ברור מי הקורבן כאן, מי החללים ומי הנאשמים.

טלב אלסאנע: גם בבתי משפט, כשמביאים אנשים שהם נאשמים, ראינו התפרצות רגשות ואף אחד לא זעק.

טלב אלסאנע: שם מבינים את הרגשות.

טלב אלסאנע: אומרים: שם מותר, שם בני אדם, אבל כאן, מאחר ומדובר בערבים, באם ערבייה, אין לה רגשות ואסור לה להתפרץ.

דוד אזולאי: אף אחד לא אמר את זה.

טלב אלסאנע: הם עושים דה-לגיטימציה.

טלב אלסאנע: מנשלים אותנו אפילו מתכונות אנוש.

טלב אלסאנע: אני רוצה לומר, כבוד היושב-ראש, שהבעיה שלנו – ואני מסכים עם האשם מחאמיד – איננה עם הש.ג.

טלב אלסאנע: ולא נסכים שוועדת החקירה תגלגל את האחריות לש.ג.

טלב אלסאנע: היינו רוצים שוועדת החקירה תתחיל את דיוניה עם זימונו של ראש הממשלה לוועדה ועם זימונו של השר לביטחון פנים לוועדה ולא להתחיל עם אותו חייל קטן שהרג.

טלב אלסאנע: הפשע היא המדיניות שיצרה את האווירה והתירה את השימוש באש חיה.

טלב אלסאנע: אנחנו לא נסכים, בשום פנים ואופן, שדם שלנו או של הבנים שלנו יהיה הפקר.

דוד אזולאי: אף אחד לא אמר את זה.

דוד אזולאי: תודה.

דוד אזולאי: אני מבקש מהשופט רוני בודסקי להציג את דבריו בעקבות הפניות של המשטרה ושל הוועדה לוועדת החקירה.

רוני בודסקי: בכל הכבוד לוועדה, אני לא יודע למה הנהלת בתי המשפט הוזמנה לדיון בוועדה הזו.

רוני בודסקי: ועדת חקירה לא קשורה למערכת בתי המשפט, היא פועלת עצמאית.

רוני בודסקי: סמכויותיה לפעול על פי מה שנקבע בחוק ועדות חקירה.

דוד אזולאי: אדוני, אבל באמצעותך אנחנו מבקשים להעביר איזשהו מסר לוועדת החקירה.

דוד אזולאי: לכן אדוני נמצא כאן.

מיכאל קליינר: אלא אם כן תאמר שיש כתובת אחרת.

רוני בודסקי: הכתובת זו הוועדה.

רוני בודסקי: לגבי הנושא, הוועדה דנה בו.

רוני בודסקי: הכנסת היא קובעת את החוקים והיא המחוקקת.

רוני בודסקי: היא קבעה בסעיף 18 של חוק ועדות חקירה, שאקרא אותו: "ועדת חקירה תידון בפומבי, אולם רשאית היא לקיים דיון, כולו או מקצתו, בדלתיים סגורות אם שוכנעה שהדבר דרוש לשם שמירה על ביטחון המדינה, על יחסי החוץ של המדינה, על עניין כלכלי חיוני של המדינה או על דרכי הפעולה החסויות של משטרת ישראל או לשם הגנה על המוסר או על שלומו של אדם.

רוני בודסקי: " הוקנתה סמכות לוועדת החקירה, ועל פי סמכותה היא תחליט על פי בקשה של מי שיכול לטעון בפניה.

רוני בודסקי: אם היא תחליט לכאן או לכאן, זה שיקול דעתה.

מיכאל קליינר: מי יכול לטעון בפניה?

רוני בודסקי: על פי מה שקבעתם בחוק.

מוסי רז: תודה רבה.

מוסי רז: אני מבקש לשמוע את חבר-הכנסת מוסי רז.

מוסי רז: אני הייתי ביום הראשון של הדיונים כי אני חושב שהנושא הזה מאוד מעניין ומאוד חשוב להבנת גם דרך תפקודה של המשטרה וגם מה עשו המפגינים.

מוסי רז: אגב, הדיון צריך להיות בדלתיים פתוחות.

מוסי רז: אני מתפלא שהוא לא משודר בשידור חי בטלוויזיה, כמו שהיה בוועדת החקירה על הטבח במערת המכפלה, שנוגעת הרבה פחות לאזרחי מדינת ישראל מהוועדה הזאת, גם יהודים וגם ערבים, זה בכלל לא משנה לעניין הזה.

מוסי רז: אני גם ציפיתי והערכתי שביום הראשון של הדיונים יהיו על דוכן העדים או השר או המפכ"ל או אליק רון.

מוסי רז: אני לא מאשים אותם בשום דבר עדיין, אבל אני אומר שהם אלה שהיו צריכים להעיד קודם כל מה היתה האווירה, מה היו הפקודות.

מוסי רז: אני לא אומר שצריך לציית לכל פקודה.

מוסי רז: הרי אנחנו יודעים טוב מאוד, מאז הטבח בכפר קאסם, שיש פקודות שלא צריך לציית להן ואפילו חייבים לסרב להן.

מוסי רז: אבל קודם כל נראה מה היו הפקודות, האם הפקודות היו במקומן, האם הן היו נכונות, לא היו נכונות.

מוסי רז: אני לא יודע עד היום.

מוסי רז: אני רוצה לדעת את הדברים האלה.

מוסי רז: ורק אז, כשאנחנו יודעים מה היו הפקודות, צריך לבוא ולחקור כל אחד ואחד האם מילא את הפקודות, האם היה צריך למלא את הפקודות, האם לא היה צריך למלא את הפקודות.

מוסי רז: אלה הדברים שצריך לבדוק.

מוסי רז: במדינת ישראל כבר ניהלו גם ועדות חקירה וגם משפטים של רצח.

מוסי רז: אגב, צריך להדגיש כאן את ההבדל.

מוסי רז: אני לא קובע שהיה רצח או הרג.

מוסי רז: את זה תקבע ועדת החקירה ויקבעו בתי המשפט.

מוסי רז: אבל גם רוצחים הועמדו לדין ואף אחד לא פגע בהם.

מוסי רז: וכאן היה מחדל אבטחתי חמור.

מוסי רז: רבותי, לא צריך להיות לא ימין ולא שמאל, לא יהודי ולא ערבי כדי להבין שאם יש שם משפחה ששכלה את בנה, ועל הדוכן עומד בן-אדם, שלפי כל העדויות הקודמות וברור לעין שהוא זה שירה, לא משנה כרגע צדק, לא צדק, הוא זה שירה, אתה צריך להיות אטום לגמרי כדי לא להבין שכאן עלול לקרות משהו כשיש שני אנשי אבטחה בכל האולם והם רחוקים מרחק אדיר.

מוסי רז: זה יכול היה להיגמר גם יותר רע.

מוסי רז: צריך להבין, זו ועדת חקירה.

מוסי רז: בוועדת חקירה צריך להגן על העדים, גם אם זה אומר בדרך של מסיכה על הפנים שלא יזהו אותם, אם הם רוצים, אם הם זקוקים להגנה הזאת.

מוסי רז: לאחר מכן, אם יהיו משפטים, ואני מניח שיהיו משפטים, כפי שהתחילה הוועדה עכשיו, אני לא רואה איך יכול להיות שלא יהיו משפטים, ישפטו כפי ששופטים גם חלק מהמפגינים, אני מניח שבצדק, חלק מהם כבר נשפטו לעונשי מאסר אפילו חמורים.

מוסי רז: שמענו אתמול על עשרים חודשי מאסר על זריקת אבנים.

מוסי רז: אני מניח שיישפטו גם שוטרים על מה שאירע באירועים האלה, ואז בוודאי השמות צריכים להיות גלויים והפנים חייבים להיות גלויים כפי שזה נעשה במשפטים פליליים.

מוסי רז: זו הנקודה החשובה כאן, צריך להבדיל בין ועדת חקירה לבין משפט.

מוסי רז: בוועדת חקירה מותר לכסות את העד.

דוד אזולאי: תודה רבה.

דוד אזולאי: חבר-הכנסת גדעון עזרא, בבקשה.

גדעון עזרא: חבר-הכנסת מוסי רז אומר שאולי שוטרים יואשמו כרוצחים.

גדעון עזרא: מזל שאתה באופוזיציה, ואינשאללה תישאר שם עם כל השותפים שיש לך פה.

עסאם מח'ול: איזה אדם קטן אתה.

גדעון עזרא: בעוד חודש וחצי יש יום האדמה, ובעוד חודש וחצי הם יסגרו את ואדי ערה.

גדעון עזרא: מי יפתח את ואדי ערה, אתה?

גדעון עזרא: אני?

גדעון עזרא: השוטרים יצטרכו לפתוח את ואדי ערה ואז הם יזרקו אבנים - - -

מיכאל קליינר: או גרוע מזה.

גדעון עזרא: והשוטרים יצטרכו לעצור את היהודים שלא יתקרבו חס וחלילה.

גדעון עזרא: לכן, רבותי, הוועדה הזאת צריכה לזכור, ברקע הדיונים שלה, מה היתה האווירה, מי יצר את האווירה, איזה יהודים נהרגו, איפה נהרגו יהודים ושאי-אפשר היה לנסוע בכביש ואדי-ערה.

גדעון עזרא: מה ההתבכיינות הזאת?

גדעון עזרא: לגבי השוטרים, מדינת ישראל חייבת הגנה מוחלטת ללוחמיה, שוטר או חייל באשר הוא.

גדעון עזרא: מדובר פה בשוטר שגר בשפרעם, לא בהר הכרמל ולא במרכז תל-אביב.

גדעון עזרא: אני יודע מה זה חרם אצלם.

עסאם מח'ול: למה אתה מסית ערבים נגד יהודים ויהודים נגד ערבים?

גדעון עזרא: תראו את החרם שהם עושים ברמת הגולן, תראו את החרם שהם עושים בכל מקום.

גדעון עזרא: הוא לא יוכל לפתוח חנות, הוא לא יוכל לעשות שום דבר.

גדעון עזרא: זו חוצפה בלתי רגילה.

מוחמד ברכה: למה שלחו אותו להתעמת עם המפגינים?

מוחמד ברכה: אין שיקול דעת של המשטרה?

מוחמד ברכה: אין שיקול דעת של רשויות הביטחון?

גדעון עזרא: יש.

גדעון עזרא: זה שיקול הדעת.

מוחמד ברכה: היה שיקול דעת כדי להוביל למצב כזה, לעשות מלחמת אזרחים בקרב הערבים.

מוחמד ברכה: רצו לעשות מלחמת אזרחים בקרב האוכלוסיה הערבית, ואתה יודע את זה, אתה מנוסה בזה.

גדעון עזרא: מדינת ישראל לא העריכה שערביי ישראל יעשו מעשה כזה.

מוחמד ברכה: אתה יודע ששלחו דווקא את אלה.

מיכאל קליינר: אתה מגן על פורעים.

מיכאל קליינר: בשביל מה צריך ועדת חקירה אם קוראים להם רוצחים.

מיכאל קליינר: אני מתנגד שיקראו לשוטרים בישראל רוצחים.

מוחמד ברכה: הרוצח הוא רוצח, גם אם הוא שוטר.

מיכאל קליינר: אתם יודעים הכל, לא צריך ועדת חקירה.

טלב אלסאנע: אתה פשיסט, אתה גזען.

מיכאל קליינר: אתה לא מתבייש, כעורך דין, לקרוא לאדם שלא הורשע רוצח?

גדעון עזרא: אני מצפה מחברי הכנסת הערבים שיעשו את הכל שיפעלו בשקט ביום האדמה.

מוחמד ברכה: אל תצפה לשום דבר.

מוחמד ברכה: מי אתה שתצפה?

מוחמד ברכה: השב"כ עוד מדבר מגרונך.

מיכאל קליינר: אתם איימתם על שוטרים.

מיכאל קליינר: למה אתם קוראים לשוטרים רוצחים?

האשם מחאמיד: השוטרים ירו והרגו.

זאב בוים: מאיפה זה בא?

זאב בוים: לא היה איום עליהם?

זאב בוים: זו היתה הפגנה של איכות הסביבה?

דוד אזולאי: נציגת פרקליטות המדינה, גב' נאוה בן-אור, בבקשה.

נאוה בן-אור: ועדת חקירה ממלכתית, לפי החוק, מקיימת דיונים בפומבי, ואין ספק שהעניין שעומד היום על הפרק בפני ועדת החקירה יש לכל הציבור עניין רב.

נאוה בן-אור: וגם יש עניין רב שניתן יהיה לקיים את הדיונים בוועדה.

נאוה בן-אור: הוועדה היא ועדה בלתי תלויה, היא עצמאית.

נאוה בן-אור: עומד בראשה שופט ותיק מאוד של בית המשפט העליון.

נאוה בן-אור: הוא בוודאי יודע מה הסדר של הדיונים, מי העדים, השיקולים הם שיקוליו, ואין לי ספק שאם יובאו לפניו ידיעות קונקרטיות על חשש ספציפי לחייו של עד, הוא יצטרך לשקול את הצעדים על פי הסמכויות המסורות בידיו.

נאוה בן-אור: הוועדה היא המחליטה והיא תקבע.

נאוה בן-אור: אין כאן עניין להכללות.

נאוה בן-אור: זה עניין רגיש.

נאוה בן-אור: הוועדה צריכה לאזן בין העניין הציבורי, זאת אומרת הפומביות של ההליכים, שאין ספק שזה אבן היסוד.

נאוה בן-אור: ועדת חקירה ממלכתית לא יכולה להתנהל בחדרי חדרים, זה נושא פומבי, ציבורי.

נאוה בן-אור: ומנגד, כמובן, צריך להגן על חיי אדם.

דוד אזולאי: לאור מה שראינו בישיבה הראשונה, השאלה היא אם לא היה כדאי שוועדת החקירה תעשה לעצמה פסק זמן ותשקול את הדברים מחדש.

דוד אזולאי: שמענו כאן מכבוד השופט דברים בצורה ברורה לגבי המינוי שקיבלה ועדת החקירה.

נאוה בן-אור: אני אינני מייצגת את ועדת החקירה.

נאוה בן-אור: ועדת החקירה היא עצמאית.

נאוה בן-אור: יובאו לפני ועדת החקירה ידיעות, כפי שאמרתי קודם, שיש סיכון לאדם זה או אחר - - -

מיכאל קליינר: עוד פעם את אומרת ידיעות קונקרטיות.

מיכאל קליינר: זה מאוד מצמצם.

מיכאל קליינר: כלומר, אם נניח ועדת החקירה ערה לחשש הכללי מכל מיני טעמים ואין פה ידיעות קונקרטיות.

נאוה בן-אור: אני מדברת על כך שמול העיקרון של הפומביות, אין לי ספק שוועדה כמו בית משפט בוחן את המידע שמגיע בפניו, וככל שהוא יותר רציני, הוא גם מסיק את המסקנות המתבקשות.

נאוה בן-אור: אני משוכנעת ובטוחה שככל שיובאו לוועדה ידיעות שתבססנה חששות, היא תדע להפעיל את שיקול דעתה לפי הסמכויות הנתונות לה בחוק.

מיכאל קליינר: או עדות מומחה.

מיכאל קליינר: למה דווקא ידיעות.

טלב אלסאנע: אולי גם ננהל דיון בלי עדים בכלל.

טלב אלסאנע: נזמין את קליינר שיגיד את דעתו בפני הוועדה והיא תסכם את הדיונים שלה.

נאוה בן-אור: בפתח דבריי חזרתי והדגשתי שהוועדה הזאת מורכבת משני שופטים מנוסים ביותר.

נאוה בן-אור: אחד מהם הוא שופט של בית משפט העליון.

נאוה בן-אור: הם אינם זקוקים לדברי תמיכה ממני.

נאוה בן-אור: זה אפילו לא ראוי.

נאוה בן-אור: השופטים הללו, כפי שהם אמונים בכל הליך שמתקיים בפניהם במשך עשרות שנים, להגן על עדים, הם יידעו, ללא ספק, לעשות את השימוש בסמכויות הנתונות להם.

נאוה בן-אור: הסמכויות הללו אינן נעשות ללא מידע.

נאוה בן-אור: זאת אומרת, זה לא נושא עיתונאי, זה נושא ספציפי, רציני, כשמנגד עומד השיקול העקרוני של פומביות הדיון.

נאוה בן-אור: ולכן, אני משוכנעת שהמשטרה, אם יש בידיה נתונים, היא תשכיל להביא אותם לוועדה על מנת שהיא תשקול את הצורך להגן על עדים, כפי שיש בידיה סמכויות על פי החוק.

נאוה בן-אור: אינני חושבת שצריך להטיל איזשהו ספק ביכולת של הוועדה לשקול את השיקולים הנכונים לאור הנתונים שיובאו בפניה.

דוד אזולאי: לאור מה שקרה בדיון הראשון, וכולנו היינו עדים למראות מאוד קשים, זו הסיבה של הדיון כאן, להסב את תשומת לבה של הוועדה.

דוד אזולאי: יכול להיות שהוועדה שגתה בדיון הראשון שלה והיא צריכה לעשות פסק זמן ולהסיק מסקנות לגבי המשך הדיונים.

דוד אזולאי: זאת מטרת הדיון כאן.

האשם מחאמיד: האם אנחנו נקבע לוועדה מה לעשות?

האשם מחאמיד: אני מקבל את מה שגברתי אמרה כסיכום.

דוד אזולאי: אתה צודק.

דוד אזולאי: אנחנו כחברי כנסת רוצים להביע את דעתנו ואומרים את זה מתוך נקודת הנחה שהוועדה תשמע את הדברים שלנו ותשקול אותם.

דוד אזולאי: גם הזכות הזאת להביע דעה בנושא כזה תימנע מאתנו?

מיכאל קליינר: היו פניות של אנשים מימין ומשמאל שהביעו חשש כזה.

מיכאל קליינר: זה לא עניין פוליטי.

דוד אזולאי: חבר-הכנסת מוחמד כנעאן, בבקשה.

מוחמד כנעאן: שמענו כאן דברים קשים מאוד.

מוחמד כנעאן: אני רוצה להגיד לחבר-הכנסת זאב בוים, הלוואי ותלמד את התרבות שלנו.

זאב בוים: יש דברים טובים.

מוחמד כנעאן: אתה תראה שאתה תהיה יותר מתורבת ממה שאתה עכשיו.

מוחמד כנעאן: אני מתפלא עליך כמנהל בית ספר לשעבר וכמחנך, שאתה מתבטא בדברים כאלה שהם לא תרבותיים.

מוחמד כנעאן: אני חושב שהדיון הזה מיותר לגמרי.

מוחמד כנעאן: ועדת הפנים קפצה על הנושא הזה, בו בזמן שישנם נושאים יותר בוערים ויותר חשובים.

מוחמד כנעאן: באה ועדת הפנים ומתערבת בשיקוליה של ועדת חקירה ממלכתית, שבראשה עומד שופט של בית המשפט העליון.

מוחמד כנעאן: מהדברים ששמענו כאן, אנשים פשוט רוצים להסתיר את האמת.

מוחמד כנעאן: אני חושב שלא המשטרה ולא אף גורם במדינת ישראל יכול להסתיר את האמת, כי את האמת אנחנו יודעים.

מוחמד כנעאן: אנחנו יודעים מי הרג את הבנים שלנו.

מוחמד כנעאן: אנחנו יודעים מי עשה ומי לא עשה.

דוד אזולאי: בשביל מה ועדת חקירה אם אתם יודעים?

אחמד טיבי: אנחנו יודעים ויש משהו משפטי.

אחמד טיבי: צריך למצות את הדין.

מוחמד כנעאן: אני חושב שהדיון הזה מיותר.

מוחמד כנעאן: זו התערבות ממשית בדיוניה של ועדת החקירה על מנת למנוע מהאמת לצאת לאור.

מוחמד כנעאן: אנשים פתאום מפחדים על אותם שוטרים שאומרים בפומבי, בלי להתבייש, שהם ירו והרגו.

מוחמד כנעאן: אני לא מבין את חברי הכנסת קליינר ובוים.

מוחמד כנעאן: על כן הוועדה צריכה להסתפק בדבריה של נציגת הפרקליטות.

מוחמד כנעאן: לא צריך לקבל החלטות בוועדה.

מוחמד כנעאן: צריכים לאפשר לוועדת החקירה, בהתאם לחוק, לקבוע את סדר היום שלה ושהחקירה תתנהל בהתאם, למרות שאני מסכים עם החברים שדיברו קודם, היו צריכים להביא קודם את ראש הממשלה והשר לביטחון פנים ולא להתחיל באנשים הקטנים.

דוד אזולאי: תודה רבה לחבר-הכנסת מוחמד כנעאן.

דוד אזולאי: חבר-הכנסת זאב בוים, בבקשה.

זאב בוים: אני רוצה לפתוח ולהגיד דברים שאמרתי אתמול במליאה.

זאב בוים: אני מבין שיש לי ויכוח בעניין הזה עם חבר-הכנסת גדעון עזרא.

זאב בוים: אני מבין ללבם של ההורים שקפצו על השוטר שלשום, הורים שכולים.

זאב בוים: כשעומד אדם בטווח כל כך קצר מהם ואומר שהוא ירה ופגע והרג את הבן שלהם, אני לא יכול להגיד להורים האלה שום דבר.

זאב בוים: יש לי טענה גדולה על השלומליאליות של הסדר שם וארגון האולם.

מוחמד ברכה: זה תוקן.

זאב בוים: היו צריכים לחשוב על זה מראש, שיכולה להיות התפרצות רגשות ויצרים.

זאב בוים: אנשים נהרגו.

זאב בוים: בעניין הזה יש לי טענה גדולה מאוד.

זאב בוים: יש לי עוד טענה וזה העניין איך באמת אנחנו מגינים על אנשים שיצאו בשליחות לבצע שמירה על חוק וסדר, להתמודד עם הפגנה וכו'.

זאב בוים: הוועדה תבדוק אם היו להם הכלים הנכונים והפקודות הנכונות.

מוסי רז: לא רק זה, גם אם הם נהגו כחוק.

זאב בוים: הכל הוועדה תבדוק.

זאב בוים: אם הם נהגו כחוק, אם זו פקודה בעליל, לא בעליל.

זאב בוים: אבל עד אז וגם אחרי זה, חובה להגן על האנשים האלה ששלחנו אותם, ופה יש רושם שדמם מותר.

זאב בוים: יש פה בעיה גדולה מאוד.

זאב בוים: בעצם לא משנה מה הוועדה תחליט, יש פה אוכלוסיה גדולה שלגביה אם הוועדה לא מיותרת, אז בוודאי מסקנותיה ופסק הדין שלה כבר ברורים לגמרי והם לא יקבלו שום פסק-דין אחר.

זאב בוים: אם זה לא יהיה מהמסד עד הטפחות, מראש הממשלה והשר לביטחון פנים ומטה, ואליק רון במיוחד, זה לא יתקבל.

זאב בוים: מבחינה זו הוועדה בעצם מיותרת.

דוד אזולאי: תודה רבה.

דוד אזולאי: חברת-הכנסת מרינה סולודקין, בבקשה.

מרינה סולודקין: קרה לנו אסון לפני ארבעה חודשים.

מרינה סולודקין: היו מהומות והפגנות ואחר-כך הרג של 12 אזרחים ערבים ואזרח אחד יהודי.

מרינה סולודקין: אני רואה את הדיון היום במקום, מכיוון שאנחנו חברי הכנסת צריכים להבדיל בין אלה שנתנו פקודות, ובמיוחד נתנו פקודות בזמן ששר המשטרה לא תיפקד בצורה נכונה, כל הזמן הוא היה עסוק בחזית אחרת, בחזית חוץ, לבין אלה שמילאו את הפקודות האלה.

מרינה סולודקין: אני חושבת שטוב מאוד ששמענו היום סעיפים של חוק ועדת החקירה.

מרינה סולודקין: אנחנו רואים שיש שם משפטים הבאים להגן על שלומם של עדים.

מרינה סולודקין: אנחנו יכולים להמליץ לוועדת החקירה להשתמש בסעיף 18 של חוק ועדות חקירה ולהגן על עדים, במיוחד שהם שוטרים של מדינת ישראל.

מרינה סולודקין: לחברי הכנסת הערבים, ידידים שלי, אני יכולה לומר לכם, הצמרת נפלה.

מרינה סולודקין: אין לנו ראש ממשלה דאז, אין שר המשטרה דאז.

מרינה סולודקין: הם שילמו את המחיר הפוליטי.

מוחמד כנעאן: הם עדיין נמצאים.

מרינה סולודקין: עכשיו אנחנו צריכים לעקוב אחרי ועדת החקירה ולראות מה יהיה.

מיכאל קליינר: אני לא מהמפלגה של שר המשטרה.

מיכאל קליינר: שר המשטרה אמר: תפתחו את ואדי ערה.

מיכאל קליינר: כששוטרים היו בסכנת חיים הם ירו.

מוסי רז: תן לוועדה לחקור.

מוחמד כנעאן: גם כשסגרו את כביש בר-אילן, סגרו את כביש מס' 1, לא נהרג אף יהודי.

מיכאל קליינר: גם את השקר תפסיקו.

מיכאל קליינר: לא ירו על הרב משולם?

אחמד טיבי: הוא ירה על השוטרים.

מרינה סולודקין: מה שחשוב לכנסת ולוועדת הפנים הוא ששר המשטרה לא תיפקד כראוי במשך שנות כהונתו, ואנחנו צריכים לעצור ולחסל את התופעה הזאת.

דוד אזולאי: תודה רבה.

דוד אזולאי: חבר-הכנסת עסאם מח'ול, בבקשה.

עסאם מח'ול: אני רוצה להגיד שמי שהיה נכנס לדיון הזה היה קצת מתבלבל כאשר הקימו צעקה כאן, ולא היה יודע מי הנרצחים בסיפור הזה ומי הרוצחים.

מיכאל קליינר: אדוני היושב-ראש, אם אני הייתי אומר על איש משטרה רוצח, לא היית נותן לי להגיד את זה.

אחמד טיבי: אני בטוח שהוא רוצח.

אחמד טיבי: תגיד מה שאתה רוצה.

חוסניה ג'בארה: אם מדובר על ירי מטווח של חמישה מטר, לדעתי זה רצח.

אחמד טיבי: ירה בו כדור בעין ממרחק של חמישה מטר.

מיכאל קליינר: כשבית משפט יחליט שהוא רצח, אפשר לקרוא לו רוצח.

עסאם מח'ול: אני חושב שוועדת החקירה חשובה לנו בעיקר כדי לחשוף את האחריות של אלה שנתנו את הפקודות ושל אלה שקבעו את המדיניות שהובילה לרצח 13 אזרחי מדינת ישראל.

עסאם מח'ול: זה הדבר המרכזי שוועדת החקירה צריכה לעשות.

עסאם מח'ול: חשוב לי לראות איך נעשו הדברים, מה עשה, מי עשה.

עסאם מח'ול: הפרטים האלה חשובים כדי גם להבליט את אופיה של המדיניות הזאת יותר מאשר רק לשפוט את האנשים שעשו וביצעו.

עסאם מח'ול: אנחנו בהחלט רוצים לראות איפה עומד בעניין הזה ראש הממשלה, איפה עומד השר לביטחון פנים, איפה עומד המפכ"ל.

עסאם מח'ול: אני חושב שהמפכ"ל הוא החוליה החשובה ביותר, גם מפקד המרחב שבו נפלו 13 ההרוגים.

עסאם מח'ול: אני חושב שלא במקרה יש כאן ניסיון לחפות, יש כאן ניסיון אפילו לדחוק את הרעיון של ועדת חקירה.

עסאם מח'ול: שמענו התרעמות של אנשים שמראש התנגדו לוועדת חקירה, מכיוון שהם חושבים שהריגתם של 13 אזרחים ערבים לא שווה ועדת חקירה או חקירה.

עסאם מח'ול: לכן כל ההצגה שאנחנו רואים היא איומה והיא צריכה להיחקר.

עסאם מח'ול: אני רוצה להגיד שאנחנו כתבנו מה עלול לקרות, מה מתכננת משטרת מרחב הגליל שבועיים או שלושה לפני שזה קרה.

עסאם מח'ול: זה כתוב בעיתונות, זה התפרסם במאמרים, שאנחנו פירשנו את ההופעות של אליק רון כהכנה לפוגרום שביצעה המדינה נגד האזרחים שלה.

עסאם מח'ול: את זה צריך לחקור ולא רק את הפרטים.

עסאם מח'ול: הפחד הוא באמת מהורדת המסיכה מעל הפנים של אלה שמתנגדים לחקירה הזאת.

דוד אזולאי: תודה רבה.

דוד אזולאי: חבר-הכנסת אחמד טיבי, בבקשה.

אחמד טיבי: אין ספק שיש כאן ניסיון פוליטי להתערב בסדרי הדין וההליכים הפרוצדורליים של עבודת ועדת החקירה.

אחמד טיבי: לכן אנחנו אומרים את דעתנו.

אחמד טיבי: יש כאן פגיעה קשה בעיקרון שוויון עדים בפני ערכאה משפטית.

אחמד טיבי: אנשים שמעידים, אנחנו רוצים לראות את הבעות הפנים שלהם, וזה גם כלי משפטי, אבל אני רוצה שכשהאנשים האלה מעידים, אלה שירו, יהיה להם קשר עין עם האמא של ההרוג, עם האבא, עם האח.

אחמד טיבי: אנחנו לא רוצים שמישהו ינצל את ההתפרצות הרגשית של האבא, שהיתה מובנת, על מנת לנסות להטיל צל חלקי על עבודת הוועדה.

אחמד טיבי: מה שאתה עשית, חבר-הכנסת קליינר, הוא דבר חמור.

אחמד טיבי: כאילו בשל העובדה שמדובר בקרבנות שבאו מחברה ערבית יש נקמת דם.

אחמד טיבי: ואתה כמומחה גדול למזרח התיכון, אתה אומר שאתה חושב שזה מה שיקרה.

אחמד טיבי: אני רוצה לומר לך שדברים כאלה קרו בבתי משפט ישראליים, שעדים תקפו פושעים או שוטרים ואף אחד לא דיבר על הסוואת עדים או על הופעה בתחפושת או עדות מאחורי פרגוד ולא הוזכרה המלה נקמת דם, כי שם היו עדים יהודים.

אחמד טיבי: כאשר אלה ערבים, זה נקמת דם או-טו-טו היא פורצת.

אחמד טיבי: כאשר מדובר על יהודים, זה זעם, זו התפרצות.

אחמד טיבי: אגב, כשערבים רוצחים, זה על רקע של חילול כבוד המשפחה.

אחמד טיבי: כשיהודים רוצחים זה על רקע רומנטי, אבל זה תמיד אותו דבר.

אחמד טיבי: הרצח הוא אותו רצח.

אחמד טיבי: אני רוצה להציע סיכום.

אחמד טיבי: ועדת הפנים תעמוד על הצורך לשמור על עיקרון זכות הציבור לדעת ועל פומביות הדיון ושוויון העדים בפני בית משפט.

אחמד טיבי: על כן הוועדה רואה לנכון, שוועדת החקירה הממלכתית תמשיך את עבודתה אך ורק על בסיס העקרונות הללו.

אחמד טיבי: זאת ההצעה שלנו.

דוד אזולאי: תודה רבה.

דוד אזולאי: חבר-הכנסת ברכה, בבקשה.

מוחמד ברכה: אדוני היושב-ראש, אני חושב שיש מקום שוועדת הפנים לא תתערב יתר על המידה בעבודת ועדת החקירה הממלכתית.

מוחמד ברכה: אני חושב שאת החטא הראשון עשה חבר-הכנסת קליינר, שיזם את הדיון הזה וניסה להתערב בהליך שהוא מעין שיפוטי.

מוחמד ברכה: אבל אם כבר הנושא הזה נדון ועומד על סדר היום של הוועדה, אני חושב שהוועדה צריכה לעמוד על ערכים אוניברסליים ולא ליצור מצב של מראית עין של טיוח.

מוחמד ברכה: כי מה עלול לקרות, אדוני היושב-ראש?

מוחמד ברכה: עכשיו מדברים על פרגוד, מדברים על מסיכה, אחר-כך ידברו אולי על עילום שם והאשמה תלך לאיבוד בכל העניין הזה.

מוחמד ברכה: אני חושב שציבור הנפגעים, במיוחד משפחות החללים, זכותו וחובתו לדעת ולראות על מנת לעקוב אחר יישום מסקנות ועדת החקירה.

מוחמד ברכה: אנחנו לא רוצים מחזות נוספים של "שקולניקים" חדשים או הרוצח שרצח את חלמי שושה.

מוחמד ברכה: אנחנו נעמוד על כך שכל מי שאשם במעשה בלתי חוקי בעליל, ימוצה הדין אתו.

מוחמד ברכה: לכן הבקשה הזאת והדרישה הזאת היא בניגוד לזכות הציבור לדעת, היא בניגוד לעיקרון פומביות הדיון והיא בניגוד לעיקרון שוויון העדים בפני בית המשפט.

מוחמד ברכה: אני חושב שהוועדה, כוועדה פרלמנטרית, שאמונה על העקרונות האלה, צריכה לדחות כל הערה או כל כיוון שיכול לערער על העקרונות האלה.

מוחמד ברכה: לכן אני מציע שהוועדה תאמץ את הדברים שנאמרו על ידי חבר-הכנסת טיבי.

דוד אזולאי: תודה רבה.

דוד אזולאי: חוסניה ג'בארה, בבקשה.

חוסניה ג'בארה: אדוני היושב-ראש, אתמול בלילה ביקרתי בביתם של משפחת ההרוג, ביקרתי את האם וראיתי שהאשה הזאת, מאז רצח בנה, חיה על תרופות.

חוסניה ג'בארה: אני מדגישה את המלה רצח, כי הבחור הזה נרצח ממרחק של לא יותר מחמישה מטר.

חוסניה ג'בארה: תיאור העד בעיתון "הארץ" הוא לא מדוייק.

חוסניה ג'בארה: אני חושבת שוועדת החקירה צריכה להתנהל כמו שהיא מתנהלת, ואסור לוועדת הפנים ולגורמים ימניים קיצוניים להתערב בעבודתה.

חוסניה ג'בארה: אני מקווה שוועדת החקירה תוציא את הצדק לאור, וכל מי שאשם, מראש הממשלה ועד החייל הפשוט, יתנו את הדין על כך.

חוסניה ג'בארה: אסור לחשוב בכלל על תחפושת של אנשים.

חוסניה ג'בארה: כל מי שעשה מעשה כזה צריך להופיע בפני ועדת החקירה ובפני המשפחות שצריכות לדעת.

חוסניה ג'בארה: אני חושבת שאסור להתערב בעבודתה של ועדת חקירה.

חוסניה ג'בארה: כפי שאמר ידידי חבר-הכנסת מוחמד ברכה, אוי לנו אם תוצאות הוועדה תהיינה לא צודקות כמו המשפט של הרוצח של חלמי שושה.

חוסניה ג'בארה: לא יהיה לנו אמון במערכת המשפט הישראלית.

חוסניה ג'בארה: תודה.

דוד אזולאי: תודה רבה.

דוד אזולאי: חבר-הכנסת קליינר, בבקשה.

מיכאל קליינר: אני מצטער שהדיון התגלגל לאן שהוא התגלגל ואני אגיד למה.

דוד אזולאי: זה היה צפוי.

דוד אזולאי: אני לא תמים.

מיכאל קליינר: לא כולם היו כאן בפתיחת דבריי.

מיכאל קליינר: אני מאוד נזהרתי בהצגת הדברים.

מיכאל קליינר: הגדרתי את הסוגייה בצורה מצומצמת וספציפית שלשמה התכנסה הוועדה.

מיכאל קליינר: כמו שחברי כנסת, אפילו ממרצ, הבינו את הסוגייה שהעליתי, קוויתי שכל חברי הכנסת יוכלו להבין את הסוגייה.

מיכאל קליינר: אמרתי מראש שאני לא נכנס לשאלה אם הייתי נגד הוועדה.

מיכאל קליינר: אני הייתי נגד הוועדה.

מיכאל קליינר: חשבתי שזו ועדה פוליטית.

מיכאל קליינר: גם ברק התנגד לה.

מיכאל קליינר: אנחנו יודעים באילו נסיבות הוא הסכים לה.

מיכאל קליינר: זה לא מקרה שהשם ז'אן בכור לא נזכר בוועדה ולא ייזכר בוועדה.

מוסי רז: אני הייתי בקשר עם הבן מאז.

מוסי רז: אתה לא יכול להשוות.

מוסי רז: הוא נרצח בידי אזרחים.

מוסי רז: הוא לא מצא את מותו בידי המשטרה.

מיכאל קליינר: אני מסכים אתך.

מיכאל קליינר: לכן כשברק עשה את החיבור באמת לא הבנתי אותו.

מיכאל קליינר: עושים אותו ואני לא מבין אותו.

מיכאל קליינר: אבל השאלה שהעליתי היא אחת ובה היה צריך לדון.

מיכאל קליינר: אני חושב שאחמד טיבי מומחה יותר גדול ממני במנהג הזה שקרוי נקמת דם, שהרי אין עוררין שזה היה רווח בחברה הערבית.

אחמד טיבי: לאחרונה מי שמחסל אנשים אלה יהודים.

מיכאל קליינר: המנהג הזה הוא מנהג שגם מדינת ישראל, במשך כל שנותיה, היתה צריכה איכשהו לחיות אתו, כמובן לא לקבל אותו.

מיכאל קליינר: כאשר העליתי את הנושא, דיברתי עם שר המשפטים, שבוודאי היה בעד ועדת חקירה, לא נתקלתי באדם אחד שאמר לי: תשמע, החשש הזה הוא איזו גחמה ימנית של מי שהתנגד לוועדת החקירה מראש, כפי שאתם מציגים, אלא זו שאלה רצינית מאוד.

מיכאל קליינר: גם אם אחד השוטרים עשה דבר מעבר להוראות, הוא זכאי להגנה, והעונש לא צריך להיות סיכון חייו וחיי משפחתו.

מיכאל קליינר: אם יזמינו מומחים, ולא אני, מומחים מקובלים מעולם האקדמיה, אנשי משטרה שמתמחים בנושא, ויבואו ויגידו: זה חשש שווא, היום המנהג הזה כבר לא קיים, אז יופיעו ויעידו.

מיכאל קליינר: אין בעיה.

מיכאל קליינר: אבל אם המשטרה עצמה אומרת שיש חשש לאנשים האלה, שחלקם לא יהודים, וביניהם זה אולי עוד יותר מסוכן, למה שאנחנו ניקח את הסיכון לחיי אדם?

מיכאל קליינר: החוק מאפשר את זה, כפי שגברת בן-אור הציגה.

מיכאל קליינר: אני חושב שיש עניין פומבי בנושא.

מיכאל קליינר: אין ספק שההחלטה, בסופו של דבר, תהיה על פי החוק רק של השופט.

מיכאל קליינר: לכן גם אין לנו סמכות לקבל החלטה כי ההחלטה שלנו לא תחייב אף אחד.

מיכאל קליינר: אבל אני חושב שהדיון הזה היה חשוב כדי שהדאגה הזאת, שהמשטרה הביעה אותה, תגיע לאוזני הוועדה.

מיכאל קליינר: אני חושב שאי-אפשר להפלות בין הימ"מ למג"ב, כי שמעתי שאנשי ימ"מ יופיעו במסיכות ומג"ב לא.

מיכאל קליינר: למה, הדם של אנשי מג"ב פחות אדום מאנשי ימ"מ?

דוד אזולאי: תודה רבה.

דוד אזולאי: רבותי, אני ניגש לסיכום.

דוד אזולאי: הוועדה מבינה לליבם של ההורים שהתפרצו בסערת רגשות במהלך דיון ועדת החקירה.

דוד אזולאי: הוועדה פונה ומבקשת להגביר את מערך האבטחה במהלך דיוני ועדת החקירה.

דוד אזולאי: הוועדה מצטרפת לבקשת המשטרה לקיים את הדיון באופן שלא יהווה סיכון במסירת עדות השוטרים.

דוד אזולאי: ועדת הפנים דורשת לשמור על עיקרון זכות הציבור לדעת ופומביות הדיון.

דוד אזולאי: על כן הוועדה רואה לנכון שוועדת החקירה הממלכתית תמשיך את עבודתה אך ורק על בסיס העקרונות הנ"ל ולהשתמש בסמכותה לפי סעיף 18 לחוק ועדות חקירה, התשכ"ט-1988 ולקיים את הדיונים באופן כזה שיובטח באופן מקסימלי שלומם של העדים.

דוד אזולאי: תודה רבה.

אחמד טיבי: מה זה?

אחמד טיבי: אנחנו רוצים להצביע.

אחמד טיבי: מה קרה?

אחמד טיבי: מה הדבר הזה?

דוד אזולאי: נצביע, בבקשה.

דוד אזולאי: לא מקובל עליך הסיכום הזה?

אחמד טיבי: לא מקובל עלי.

דוד אזולאי: נצביע.

דוד אזולאי: מי בעד?

דוד אזולאי: תודה רבה.

דוד אזולאי: ההחלטה התקבלה.

אחמד טיבי: מה זה פה, שוק?

דוד אזולאי: מה הבעיה שלך?

דוד אזולאי: מי בעד?

דוד אזולאי: ה צ ב ע ה בעד הצעת ההחלטה - 5 נגד - 4 הצעת ההחלטה שהביא יושב-ראש הוועדה נתקבלה.

אחמד טיבי: חבר-הכנסת קליינר לא חבר בוועדה.

אחמד טיבי: איך ההחלטה התקבלה?

דוד אזולאי: יש רוב.

אחמד טיבי: איזה רוב?

אחמד טיבי: חבר-הכנסת קליינר לא חבר בוועדה.

אחמד טיבי: אתה שקרן, אתה רמאי.

אחמד טיבי: הוא לא חבר בוועדה, הוא סיעת יחיד.

דוד אזולאי: יש לי רוב בלעדיו.

אחמד טיבי: הנה המצלמות.

אחמד טיבי: תתבייש לך.

מוחמד כנעאן: אין לך רוב.

אחמד טיבי: אתה שקרן.

אחמד טיבי: אתה מתנהג כמו שוק.

אחמד טיבי: אתה מבייש את הוועדה.

אחמד טיבי: תתבייש לך.

חוסניה ג'בארה: זה לא נכון.

חוסניה ג'בארה: יש 3 מול 4.

עסאם מח'ול: אתה גונב החלטות.

מוחמד כנעאן: בושה וחרפה.

מוחמד כנעאן: זו ועדת הפנים?

מוחמד כנעאן: זה שוק.

דוד אזולאי: תודה רבה, ישיבה זו נעולה.